Simon Emil Ammitzbøll (UFG), 2009-05-05:
Terrorister skal fanges, dømmes og puttes i fængsel.
Det er vel sådan set den mest rimelige måde at behandle folk på, som har tænkt at udsætte os andre for fare og slå os andre ihjel på baggrund af en ideologi, som baserer sig på terrorisme.
Sådan er det ikke nødvendigvis i vores samfund, der har man administrative udvisninger, og dem har jeg alle dage været imod, men man skal jo så forholde sig til den lovgivning, der er, og til, hvordan man kan forbedre den lovgivning, som vi har.
Langt størstedelen af lovforslag nr. L 209 er jo i virkeligheden en forbedring i forhold til den situation, som vi har i dag, set med mine øjne.
Det er jo en lang diskussion om, hvor vi skal stille os i nogle af de her utrolig svære sager i grænselandet mellem ingen retspleje og hemmelig retspleje, og i hvilket omfang vi kan øge retssikkerheden, hvis vi vælger at have en hemmelig retspleje.
Og der var engang en retsordfører for et stort oppositionsparti, der mente, at ingen retspleje var bedre end hemmelig retspleje.
Jeg kan så forstå, at det store oppositionsparti heldigvis har fået en anden holdning i dag, og det er jo trods alt et fremskridt, for hemmelig retspleje må dog være at foretrække.
Men når vi har hemmelige retspleje, bør vi gå ind at se på, hvordan vi kan sikre, at menneskerettighederne bliver overholdt, altså på, hvordan vi kan sikre, at de mennesker, som det handler om, får den bedst mulige behandling, og hvordan deres retsgarantier kan være så gode, som vi nu kan gøre dem.
Der er ingen tvivl om, at forslaget om at have særlige clearede advokater er inden for grænserne af menneskerettighederne
derom er der ingen tvivl - og den del synes jeg sådan set også er fornuftig nok.
Der er blevet rejst nogle spørgsmål i forbindelse med nogle af høringssvarene, og dem synes jeg Integrationsministeriet ikke helt har svaret på.
Der er bl.a. blevet rejst spørgsmålet, om hvilke forhold man kunne skabe for de her særlige clearede advokater.
Der er spørgsmålet, om det skal være offentligt, hvem der er de her særlige clearede advokater, sådan som nogle britiske særlige clearede advokater har været inde på, og jeg håber, at integrationsministeren kommer lidt ind på det i sin besvarelse her i dag.
Og noget andet er, at de særlige clearede advokater ikke kan få lov til at tale med den egentlige advokat for den, som sagen handler om, men kunne de få lov til at drøfte ting med en anden af de særlige clearede advokater, er også et spørgsmål, som har været rejst i høringssvarene, og det kunne jeg også godt tænke mig at høre integrationsministerens kommentar til.
Så langt, så godt.
Det er svære overvejelser, men jeg ender sådan set det samme sted som integrationsministeren, når det handler om den hemmelige retspleje, de særlige clearede advokater, som jo er det, som stort set hele det her lovforslag så langt handler om.
Der, hvor jeg synes der er et problem, er der, hvor det handler om de her diplomatiske forsikringer, som vi jo har diskuteret frem og tilbage hele dagen.
Et eller andet sted så læser jeg jo de bemærkninger, der er til lovforslaget, på den måde, at man i virkeligheden prøver at hegne det så meget ind, at det aldrig nogen sinde kommer til at ske i den virkelige verden.
Det kan man selvfølgelig ikke svare lige om lidt fra talerstolen til mig, det er jeg udmærket godt klar over, for det ville jo være en helt absurd indrømmelse, og så ville der jo pludselig være nogle helt andre, der ville bede om at få det slæbt i en anden retning.
Men jeg synes, at det er utrolig svært, at Danmark skal være med til at legitimere, at der bliver brugt tortur i nogle af verdens værste diktaturstater, og hvis vi accepterer, at vi kan lave aftaler med lande om, at de i det her tilfælde ikke bruger tortur, men i øvrigt, hvad vi godt ved, gør det i alle andre tilfælde, er vi jo med til at blåstemple den tortur, der i øvrigt måtte blive brugt.
Det kommer vi ikke uden om, og det kan vi diskutere og lave smart retorik om her i løbet af en eftermiddag, men når vi kommer til den endelige konklusion, er vi jo med til at blåstemple den tortur, der i øvrigt måtte blive foretaget i disse lande.
Og vi er også i en situation, som hr. Per Clausen jo i øvrigt udmærket redegjorde for før, at vi jo heller ikke ved, hvad der sker, for vi ved heller ikke, om disse torturstater overholder deres løfter.
Jeg er lige ved at sige: Det er ikke dem, man vil købe en brugt bil af, men det er jo heller ikke dem, man vil blive lovet af, at de ikke mishandler en.
Derfor tror jeg, at vi kommer ud i noget frygteligt rod, og at vi risikerer, at Danmark får en sag a la den, som der også blev redegjort for Sverige har været ude for.
Derfor er min indstilling umiddelbart den, at jeg og Borgerligt Centrum stemmer blankt til dette lovforslag.